  Туспуктэм: Руслан Хисамутдинов Наталия Сильвестрова Удмурт калык таланто, котьмае но быгатӥсь адямиосын узыр. Таиз но веранмы сыӵе мурт сярысь. Максим Агафоновлэн быгатонлыкъёсызлэн пумыз ӧвӧл, кадь. Туспуктӥсь, суредась, пинь эмъясь, дизайнэн но видеоен выре, крезьгурен тунсыкъяське. Кызьы со олокытчы но вутске, кыӵе ӧрлы али бадӟымгес саклык висъя, «Меӵ удмуртъёс» ӵектосамы вералом. «Пинал дырысен мон котькытчы пыриськисько вал» Максим Агафонов вордскиз Эгра ёросысь пичи гинэ Куардавозь гуртын. Будӥз бадӟым трос нылпиё семьяын. Анаез — удмурт кылъя но литературая дышетӥсь, атаез колхозын механизатор луыса ужа. Укмысэтӥ классозь Максим Зура черкогуртысь школаын тодон-валан люказ. Соку ик ассэ пӧртэм ӧръёсын эскерыны кутскиз. « Пинал дырысен мон котькытчы пыриськисько вал. Мон ветлэмын лыжный базае но, художественный школае но, танцевальное но ветлэмын, фольклорное, эстрадное, эшшо кытчы ке. <…> Трос мае мон эскеремын » Максим Агафонов, туспуктӥсь, суредась, дизайнер Соку ик Максим удмурт пиналъёслы «Шундыкар» лагерь сярысь тодӥз. Нырысьсэ отчы 2009-тӥ арын вуылӥз. Отын ассэ «Эстрада» отрядын эскериз, соку ӧнерчи луыса тодмо кырӟась Надежда Уткина ужаз. Со бордысен кутскиз удмуртлыкен тунсыкъяськонэз. Бӧрысь пияш «Шундыкарын» «Проектирование» но «Видеоискусство» ӧръёсын тыршиз, со сяна, «Усточикар» но «Вамыш» лагерьёсы ветлӥз. Озьы со удмурт егитъёслэн «Шунды» огазеяськоназы вуиз. Лагере нылпи кадь ветлэмез бере, Максим Агафонов ассэ вожатой луыса эскериз. «Тулкым» лагерьын ӧнерчисямен ужаз. Отчы сое Лариса Ускова, лагерьлэн со вакытэ кивалтӥсез, ӧтиз. « Мон ӧнерчи луыса ужай куинь арзэ. Одӥг сменазэ "Первая медпомощь" ӧрын, раз мон медакадемиын дышетски, бӧрысь мон уже ӵектӥ фотографиен карыны, кык сменазэ мон ужай "туспуктӥсь" направлениын. <…> Первый помощез Лариса ӵектӥз: давай каром, эскертом, кызьы со, малы ке шуоно со сыӵе луоз уникальный мар ке. «Шундыкарез» ик басьтоно ке, со туж творческой направлениос, а татын более прикладной » Максим Агафонов, туспуктӥсь, суредась, дизайнер Туспуктэм: vk.com (ТУЛКЫМ)  Максим «Шундыкарын» но ӧнерчи сямен ужаны мылкыдзэ вераз. « Мынам али трос тодон-валанъёсы туспуктонын и мынам вань идеяосы, кызьы можно сое удмуртлыкен герӟаны, пиналъёслы сое возьматыны » Максим Агафонов, туспуктӥсь, суредась, дизайнер Ӧнер быръён Укмыс классэз йылпумъям бере, Максим Агафонов бадӟым классъёссын Дэри ёросысь Италмас каргуртысь элькун лицей-интернатын дышетскиз. Школа бере пияш Удмурт кун университетысь удмурт филологияя институтэ мыныны нырысь малпа вал, но лицейын химия но биология профилья дышетскиз бере, Ижкарысь эм академие пыриз, пинь эмъян удысэз бырйиз. Эм академиын дышетскон капчи ӧвӧл: дыр но, чидан но трос кулэ. Со вакытэ секыт вал шуыса пусъе Максим. Озьы ке но, тодон-валан люкам сяна, «Шунды» огазеяськонлэн ужаз пыриськылӥз, волонтёр луыса ужаз. Соку солы анай-атаез кужым сётӥзы. « Мама-папа котьку поддерживать каризы монэ, соос котьку юртто, юало. <…> Сыӵе нормальной, здоровой опека. Соин мон соослы тау шуисько » Максим Агафонов, туспуктӥсь, суредась, дизайнер Максим Агафонов эм академиын дышетскемез сярысь чик уг жаля. Пинь эмъясь луыса кык ар гинэ ужаз ке но, оглом эм удыс солэн улоназ бадӟым инты басьтэ. « Мон понна со сыӵе бадӟым опыт. Мон туж трос тодӥсько адямиосты эм удысысь, мынам эшъёсы отысь, мон быгатӥсько соос доры вазиськыны. Мон валасько, кызьы ужа пуш ласянь медицина. Озьы ик мон со аръёс ӵоже валай, кызьы адямиосын вераськыны, сое мон быгатӥсько кутыны аслам удысам » Максим Агафонов, туспуктӥсь, суредась, дизайнер Туспуктэм: vk.com (Максим Агафонов) Тазалыкез утёнэн Максим школаын ик тунсыкъяськыны кутскиз. Волонтёръёслэн лагерязы ветлыкуз, со тазалыклы сӥзем Dance4Life калыккуспо ӵектосэн тодматскиз. Бӧрысь, студент дыръяз, отчы пыриськыны малпаз. Ӵектосын дышетскыкуз со тазалыкез утён, ныл-пи (половой) визьнодан, гендер валатон сярысь трос выль тодон-валанъёс басьтӥз. Соку со мерлыко вотэсъёсын но астэ валан, мугордэ яратон, утён сярысь мадьыны кутскиз. Мукет адямиос со удыслы тросгес саклык мед висъялозы, медаз возьдаське солэсь, со ваньзылэн улоназы вань шуыса валэктыны тыршиз. Та ӧръя Максим школаосын пиналъёсын но соослэн анай-атайёсынызы пумиськонъёс радъяны кутскиз. « Со тунсыко пиналъёслы но, анай-атайёслы но. Но тросэз малпало, со кулэ ӧвӧл шуыса. <…> Мыным потэ, сое кулэ азинтыны, эскерыны , со важной тема коткуд адями понна – валаны астэ, мугордэ, валаны аслэсьтыд партнёрдэ » Максим Агафонов, туспуктӥсь, суредась, дизайнер Озьы ик Максим пиньёсты утялтон сярысь вераны кутскиз, соя пособие но кылдытӥз. Отын со валэктэ, кызьы пинез шонер сузяны, кыӵе щёткаос но паста со понна кулэ.  « Адями ачиз кылкутэ аслаз тазалыкез понна, нош врач просто юрттэ со тазалыкез возьыны» Максим Агафонов, туспуктӥсь, суредась, дизайнер Суредаськонын азинскемез сярысь Максим Агафонов пичи дырысеныз ик суредаськыны яратӥз. Покчи классъёсын дышетскыкуз художественной школае ветлыны кутскиз, но сое ӧз йылпумъя. Озьы ке но, суредаськонэз ӧз кушты. Студент дыръяз со дӥськут вылын суредъёс быдэсъяны кутскиз. Со хобби кадь гинэ вал шуыса пусъе.  « Азьлон мон карисько вал сыӵе отпечатокъёс: папоротникез нюлэскысь октӥ, буяй сое, сыӵе отпечатокъёс футболкаосы карисько вал. Бӧрысь тырши эшшо кыӵе ке футболкаос карыны. Аслым азьло карисько вал, ӵыжы-выжыосылы. Бӧрысь адямиос кутскизы заказатьтыны » Максим Агафонов, туспуктӥсь, суредась, дизайнер Фото: vk.com (Максим Агафонов) Рос-прос суредаськыны дышетсконзэ быдтыса, Эграла бертэмез бере, кутскиз. Со суредась-модельер Надежда Касаткинаен ki-art (ки-арт) мастерскойын ужаны кутскиз. Суредаськонын пӧртэм материалъёсты но техникаосты эскерыны тыршиз. Соослэн котькудзылэн асьсэлэн аспӧртэмлыксы вань шуыса пусъе. Быгатонлыкъёссэ волятон понна 2023-тӥ арын котькуд нунал мар ке но суреданы малпаз. « Январе басьтӥ блокнот аслым, кыӵе ке маркеръёс, линер, и просто котькуд нунал суредай, малпаськытэк мар со, малпаськытэк, что кулэ пӧрмыны чебер, тон просто кариськод, лэсьтӥськод мар ке. Со больше ремесленный штука, дыр, куке тон кидэ волятӥськод. <…> Тон адӟиськод, даже толэзь ортчыса, тон уже мукет сямен суредаськод шуыса » Максим Агафонов, туспуктӥсь, суредась, дизайнер «Оломарно» сярысь 17-тӥ южтолэзе Ижкарын Максим Агафоновлэн нырысетӥ адӟытонэз усьтӥськиз. Егит суредасен но солэн ужъёсыныз тодматскыны трос гинэ адямиос вуизы. Адӟытоназ Максим аспӧртэмлыко суредъёс поттӥз: сьӧд басма вылын пичи удмуртъёс возьматэмын. Сериысь нырысетӥ куинь суредэз со 2021-тӥ арын быдэстӥз. « Басма кусок кылле вал но, мон малпай суреданы со удмуртъёсты. Кытысь ке книгаысь мон соосты шедьтӥ вал яке просто туспуктэм. Мыным кельшиз, но мон малпай суреданы соосты векчиен. Озьы пӧрмиз одӥг картина, мукетыз, куинетӥез » Максим Агафонов, туспуктӥсь, суредась, дизайнер Бӧрысь 2022-тӥ арын со выль суредъёс быдэстӥз. Ужъёсыз люкаськизы, сериез азьланьтӥськиз. « Мон уг малпаськы вал, мон выставка лэсьто шуыса. Одӥгез эше серекъяса вераз вал: "Ку выставка?" Мон картина нош ик суредасько. Дыр трос уг ортчы, мукетыз гожтэ: "Ку выставка?" Мон поттӥсько картина, мукетыз нош ик шуэ: "Ку выставка?" Мон пукисько и малпасько, мае мон возьмасько, ку, али ӧвӧл ке - мынам вань ужъёсы. Азьло мон малпаськысал, кулэ-а мыным со, кызьы мон сое каро, вдруг уз пӧрмы » Максим Агафонов, туспуктӥсь, суредась, дизайнер Фото: vk.com (Максим Агафонов) Суредъёсын пичи удмуртъёсты быдэстон Максим Агафонов понна ассэ эскерон вал. Векчи арбериосты суредан шуген сётӥське шуыса вера. Кык ар ӵоже со суредъёс бордын ужаса, пиосмурт кизэ волятӥз, чиданзэ оскалтӥз. Максим Агафоновлэсь ужъёссэ учкыку малпаськод, мар со возьматыны тыршиз, марлы тазьы быдэстӥз, кыӵе мылкыд пыӵатӥз. Нош зэмзэ ке, отын нокыӵе но мур пуштрос ватэмын ӧвӧл вылэм. Угось сыӵе сямыз суредасьлэн, суредъёсаз со учырез маде. « Отын ӧй вал смыслэз, что кыӵе ке пичи удмуртъёс сыӵе бадӟым сьӧд дуннеын. Со ӧй вал со сярысь. Тросэз художникъёс картинаоссэс смысл пумысен каро. Со сыӵе акылес мар ке мон понна. <…> Соин мон ӵемысь нокыӵе смысл уг пыртӥськы суредъёсам. Мынам картинаосам не смысл, а история. Мон котькыӵе суредам тыршисько вал возьматыны кыӵе ке учырез » Максим Агафонов, туспуктӥсь, суредась, дизайнер «Кызь куинь» суредзэ, кылсярысь, со пересь бабаеныз но солэн куэм половикъёсыныз герӟа. « Пинал дырысен соос мынам йырам кылизы. Бӧрысь мон кыӵе ке ужрадэ ветлӥ, адӟи, адямиос соосын тэтчало шуыса. Мон ку учкисько со суред шоры, сразу йырам лыкто со пинал дырысь коврикъёс. <…> Пинал дырысьтым со паласъёс лыктӥзы суредэ. Со как будто мынам люкетэ » Максим Агафонов, туспуктӥсь, суредась, дизайнер Туспуктэм: vk.com (Максим Агафонов) Адӟытон «ОЛОМАРНО» нимын ортчиз. Максим сыӵе ним быръемез валэктӥз. « Малпасько, со усто кыл, как будто мон сярысь. Мон туж трос маин вырисько, и мынам котьку юанэ вал: кин мон? Соин малпай асме ниманы olomarno (оломарно). Со сыӵе кыл, кудӥз монэ возьматэ. Азьло со вал юан пусэн, али нош «оломарно» со сыӵе зэматон, мон ик вань «оломарно» - трос пӧртэм штукаосын вырись » Максим Агафонов, туспуктӥсь, суредась, дизайнер Азьланяз Максим та адӟытонзэ Ижын ик мукет форматын радъяны малпа. Озьы ик та ужъёссэ вӧлмытэмез потэ: Удмуртилэн палэназ но адӟымон мед луозы, адямиос удмуртъёс но соослэн творчествозы сярысь мед тодозы шуыса. Максим Агафоновлы буёлэн вырыны кельше. Со буёлэз, солэсь аспӧртэмлыкъёссэ эскере, кызьы соин ужано, буёл валан бӧрдын ужа. Та ӧрен адӟытонзэ но герӟаны мылкыд каре. Отчы пӧртэм адямиос пыриськозы, соосын ӵош со буёлъя упражнениос быдэсъяны малпа. « Со сыӵе карточкаос луозы, кудъёсыз возьматозы адямилэсь мылкыдзэ, пуш дуннезэ именно буёлъёсын. Котькудӥз ачиз сое лэсьтоз. Со луоз туспуктэм, отын адями со карточкаен, и бордаз со буёлэн табличка. Со сыӵе более документальный выставка. Мынам потэ трос пӧртэм адямиосты кыскеме, кыӵе ке удмуртлыкысь тодмо адямиосты, просто огшоры адямиосты, кудъёсыз творчествоен ӧвӧл герӟаськемын, эшъёсме, кыӵе ке тодмотэм адямиосты, и учкыны, кин кызьы вала буёлэз, кин кызьы соин ужа » Максим Агафонов, туспуктӥсь, суредась, дизайнер Туспуктон – улоназ валтӥсь удыс Туспуктонэн тунсыкъяськонэз бергес кутскиз – 2016-тӥ арын, эм академиын нырысетӥ курсэз йылпумъямез бере. Уксё люкаса, уже кутылэм фотоаппаратэз басьтӥз, сое эскерыны, видеоурокъёсъя дышетскыны кутскиз. Нырысь со хобби кадь гинэ вал, бӧрысь зэмос яратоно ужлы пӧрмиз. Максим Агафоновлэн ассэ контент-съёмкаын эскериз. Ужаз диджитал-агенствоын, кыӵе ке интылэсь, кылсярысь, кафелэсь, пушсэ, тирлыкъёссэ, сиён-юонзэ туспуктылӥз. Максим инкуазез туспуктыны яратэ. Со буйгатэ, мылкыдэз ӝутэ, вера пиосмурт. « Городын улыса мон жадисько вал, потэ бертэм гуртэ. Ку гуртэ бертӥсько, мынӥсько калгыны кытӥ ке гуртэтӥ, сике и просто туспуктӥсько гуртэз, нюлэсэз » Максим Агафонов, туспуктӥсь, суредась, дизайнер Нош адямиосты туспуктон солы эшшо но тунсыко луэ. « Яратӥсько адямиосты возьматыны, яра кыӵе адямиос пӧртэмесь. Пинал дырысен мыным кельше пӧртэм журналъёсысь туспуктэмъёсты учкыны. <…> Мыным кельшо fashion-съёмкаос, кызьы соосты ортчыто. Со тоже кыӵе ке отдельный вид искусства » Максим Агафонов, туспуктӥсь, суредась, дизайнер Туспуктэм: vk.com (Творческое инклюзивное пространство "Дети и Мы") Максим вера, туспуктон солы тужгес но матын луэ. Суредъёсыныз адӟытон дасякуз, та удыслы дыр ӧжытгес кылиз. Соин али яратоно ужезлы  тросгес саклык висъяны малпа. Туспуктӥсь оске, адямиосын ужаны яратон, модаен но туспуктэмен тунсыкъяськон сое дизайнэ вуттӥз. Та удысын со ассэ модая «ПИТЫРАН» театрын ужаса эскериз. Нырысь со туспуктӥсь кадь лыктӥз, съёмкаос радъялляз. Со дыре нылпиослы «Питыран.Kids» («Питыран.Кидс») театр радъяськыны кутскиз. Соку одӥг дышетӥсь уг тырмы вал, соин Максим ассэ ӵектӥз. « Мон валасько, что мынам ӧвӧл образование со сфераын, но мынам вал валанэ, что мынам вань насмотренность. Озьы ик Надя (Надежда Касаткина, «Питыран» театрлэн кивалтӥсез – ред.) туж умой дышетэ, мон тодӥсько вал, со валэктоз, дышетоз, возьматоз шуыса. А мон туж ӝог дышетскисько тросэзлы, мыным ӧвӧл кулэ трос дыр. <…> Мыным капчи вал ужаны нылпиосын, малы ке шуоно мон вожатойен ужаллямын, волонтёр луыса » Максим Агафонов, туспуктӥсь, суредась, дизайнер Озьы модая театрын ужаны кутскиз. Али отын нылпиос ньыль группаын дышетско – оглом 40-лэсь трос адями. Максим Агафонов Василика Касаткинаен («Питыран» театрысь ювелир – ред.) ӵош 11-13 аресъем пиналъёсын группаен ужало. Нылпиос сцена вылын асьсэды возьыны, мылкыдзэс возьматыны дышетско, киуж быдэсто, коллекциос вуро. Максим нош сцена вылтӥ ветлыны но дӥсез возьматыны дышетэ, пиналъёсын этникаен выре. Театр пӧртэм вожвылъяськонъёсы, возьматонъёсы пыриське, постановкаос лэсьтэ. Котькыӵе ӧнерлы дыр висъяно Максим Агафонов котьку но трос маин выре вал. Али но со ассэ выль удысъёсын эскере. Кылсярысь, «Куара» огинлэн «Пус» лабораторияз пыриське, видео лэсьтыны дышетске, мукет егитъёсын вуоно удмурт клип бордын ужа. Озьы ик дизайн удысын тодон-валанъёссэ азинтэ, зэмос дизайнер луыны малпа. Со сяна, Максим крезьгурен тунсыкъяське, трос гинэ сое кылзӥське. Со улоназ бадӟым инты басьтэ шуыса пусъе. Кылем арын малпаз Чудья Женилэсь кубыззэ басьтыны, табере та инструментэн шудыны дышетске, котькуд нунал быгатонлыкъёссэ умоятыны тырше. « Мынам нокыӵе но образование соя ӧвӧл, мон нотаосты даже уг валаськы, мынам ӧвӧл дышетэме сое ноку но, малы ке шуоно милям ӧй вал музыкальной школа, вал просто вокал. Но мынам котьку потэ вал шудэм кыӵе ке инструментэн » Максим Агафонов, туспуктӥсь, суредась, дизайнер Азьланяз, оло, крезьгур удысэ но вуоз шуыса серекъя. Паймод, кызьы Максим Агафонов сомында удысын тырше, кызьы дырыз тырме. Со валэктэ, кыӵе ке ӧнерлы дышетскыку, солы одно ик котькуд нунал кӧня ке ке но дыр висъяно, соку азинскем но луоз. Тегъёс: Удмуртия удмуртъёс меӵудмуртъёс суредасьёс туспуктэм дизайн  